432/2008

F hf. var talið heimilt að fá Á borna með beinni aðfarargerð út úr íbúðarhúsnæði, sem Á hafði leigt af félaginu. Sannað þótti að háttsemi Á hefði veitt F hf. heimild samkvæmt 8. tölulið 1. mgr. 61. gr. húsaleigulaga nr. 36/1994 til að rifta leigusamningi aðila.

Dómur Hæstaréttar.

Mál þetta dæma hæstaréttardómararnir Á-kk-nf K-kk-nf, G-kk-nf C-kk-nf og M-kk-nf S-kk-nf.

Sóknaraðili skaut málinu til Hæstaréttar með kæru 29. júlí 2008, sem barst réttinum ásamt kærumálsgögnum 6. ágúst sama ár. Kærður er úrskurður Héraðsdóms Reykjavíkur 21. júlí 2008, þar sem hafnað var kröfu sóknaraðila um að honum yrði heimilað að fá varnaraðila borna út úr íbúð merktri nr. 0202 að Hjaltabakka 22 í Reykjavík með beinni aðfarargerð. Kæruheimild er í 4. mgr. 84. gr. laga nr. 90/1989 um aðför, sbr. 102. gr. laga nr. 92/1991. Sóknaraðili krefst þess að sér verði heimiluð framangreind aðfarargerð og varnaraðila gert að greiða málskostnað í héraði og kærumálskostnað.

Varnaraðili krefst staðfestingar hins kærða úrskurðar og kærumálskostnaðar.

Svo sem greinir í úrskurði héraðsdóms tók varnaraðili áðurgreinda íbúð í fjöleignarhúsinu að Hjaltabakka 22 á leigu hjá sóknaraðila 10. september 1999 með ótímabundnum leigumála. Sóknaraðili beindi 6. desember 2007 aðvörun til varnaraðila vegna kvartana, sem sá fyrrnefndi kvað sér hafa borist vegna brota þeirrar síðarnefndu á húsreglum með óreglu og ónæði, sem hafi tálmað öðrum íbúum hússins svefn. Aftur sendi sóknaraðili varnaraðila slíkt erindi 27. sama mánaðar og í það skiptið sem lokaaðvörun, en þar var því borið við án frekari skýringa að ekki hafi verið bætt úr því, sem hafi gefið tilefni til fyrri aðvörunar. Loks lét sóknaraðili frá sér fara yfirlýsingu til varnaraðila 22. febrúar 2008 um riftun leigumálans á grundvelli „áframhaldandi húsreglnabrota“.

Við meðferð málsins fyrir héraðsdómi lagði sóknaraðili meðal annars fram bréf lögreglustjórans á höfuðborgarsvæðinu 3. júní 2008, þar sem greint var frá upplýsingum úr dagbók lögreglu vegna ónæðis, sem stafað hafi frá íbúð varnaraðila. Þar var getið um þrjú tilvik, þar sem lögregla hafi gert húsleit hjá varnaraðila eða verið kvödd á heimili hennar á tímabilinu frá 13. október til 17. desember 2007 og fundið meðal annars fíkniefni og áhöld til neyslu þeirra. Kvartað hafi verið undan ónæði frá íbúðinni 27. desember 2007, en 15. febrúar 2008 hafi verið gerð „húsleit lögreglu í íbúðinni vegna rannsóknar á innbroti/þjófnaði. Í íbúðinni fundust fíkniefni.“ Á tímabilinu eftir að sóknaraðili lýsti yfir riftun leigumálans hafi síðan lögregla meðal annars tvívegis gert húsleit í íbúð varnaraðila og fundið þar fíkniefni og þýfi. Í greinargerð varnaraðila fyrir héraðsdómi er viðurkennt að „í aðdraganda jólahalds og yfir sjálf jólin gæti hafa verið eitthvert ónæði“ af henni, svo og að við húsleit 15. febrúar 2008 hafi lögregla brotið upp útidyrahurð og fundið fíkniefni í íbúðinni, sem „námu innan við einu grammi af meintu hassi.“ Þótt önnur gögn, sem sóknaraðili hefur lagt fram um ávirðingar á hendur varnaraðila, séu ekki tæk til sönnunar um brot hennar á leigumála þeirra, verður ekki litið fram hjá því að samkvæmt framansögðu hefur sóknaraðili sýnt nægilega fram á að réttmætt tilefni hafi verið til áminningar hans til varnaraðila 27. desember 2007, svo og að hún hafi 15. febrúar 2008 enn sýnt af sér háttsemi, sem andstæð var skyldum hennar sem leigutaka. Að þessu virtu verður að fallast á með sóknaraðila að honum hafi 22. febrúar 2008 verið heimil riftun leigusamnings síns við varnaraðila samkvæmt ákvæðum 8. töluliðar 1. mgr. 61. gr. húsaleigulaga nr. 36/1994. Verður krafa hans um heimild til útburðargerðar því tekin til greina.

Varnaraðila verður gert að greiða sóknaraðila málskostnað í héraði og kærumálskostnað, sem ákveðinn er í einu lagi eins og nánar greinir í dómsorði.

Dómsorð:

Sóknaraðila, Félagsbústöðum hf., er heimilt að fá varnaraðila, Á-kvk-þgf K-kvk-þgf, borna með beinni aðfarargerð út úr íbúð auðkenndri nr. 0202 að Hjaltabakka 22 í Reykjavík.

Varnaraðili greiði sóknaraðila samtals 300.000 krónur í málskostnað í héraði og kærumálskostnað.